ถ้าโลกมี 100 คน?
ถ้าโลกมี 100 คน? เราจะเหมือนคนส่วนใหญ่ในโลกนี้หรือไม่ หลายๆ ครั้งเรามักจะมองตัวเองเทียบกับคนอื่น แล้วรู้สึกเหมือนเป็นคนที่โชคร้าย แต่เมื่อมองเทียบกับคนทั้งโลก จริงๆ แล้วเราอาจจะไม่ได้โชคร้ายอย่างที่คิด  เรื่องนี้เป็นอย่างไร ลงทุนแมนจะเล่าให้ฟัง
21 ก.ค. 2561

ถ้าโลกมี 100 คน? / โดย ลงทุนแมน
ถ้าโลกมี 100 คน? เราจะเหมือนคนส่วนใหญ่ในโลกนี้หรือไม่
หลายๆ ครั้งเรามักจะมองตัวเองเทียบกับคนอื่น
แล้วรู้สึกเหมือนเป็นคนที่โชคร้าย
แต่เมื่อมองเทียบกับคนทั้งโลก
จริงๆ แล้วเราอาจจะไม่ได้โชคร้ายอย่างที่คิด
เรื่องนี้เป็นอย่างไร ลงทุนแมนจะเล่าให้ฟัง
ในช่วง 3 ปีที่ผ่านมา ประชากรของโลกมีอยู่ทั้งหมดประมาณ 7,500 ล้านคน
สมมติว่าถ้านำประชากรทั้งหมดนี้เลือกมาเพียง 100 คน
เราจะเป็นเหมือนกับคนส่วนใหญ่ใน 100 คนนั้นหรือไม่
จากข้อมูลที่มหาวิทยาลัยของประเทศอังกฤษรวบรวมเมื่อปี 2016 พบว่า
เพียงแค่เราเกิดเป็นคนเอเชีย เราก็จะกลายเป็นคนส่วนใหญ่ในกลุ่มนี้ที่มีจำนวนมากถึง 60 คน
ถ้าเรานับถือศาสนาคริสต์ เราก็จะเป็นเหมือนคนอื่นๆ อีก 33 คน
แต่สำหรับคนไทยเราที่ส่วนใหญ่นับถือศาสนาพุทธก็จะกลายเป็นคนกลุ่มเล็กที่มีเพียง 7 คนเท่านั้น
ถ้าเรามีที่อยู่อาศัย เราก็จะเป็นเหมือนคนอื่นๆ อีก 77 คน
แปลว่าอีก 23 คนในโลกนี้จะไม่มีที่อยู่อาศัย..
ถ้าเรามีน้ำที่สะอาดใช้ เราก็จะเป็นเหมือนคนอื่นๆ อีก 87 คน
ถ้าเรามีโทรศัพท์มือถือ เราก็จะเป็นเหมือนคนอื่นๆ อีก 75 คน
มาถึงตรงนี้ เชื่อว่าหลายๆ คนน่าจะเป็นคนส่วนใหญ่ที่มีสิ่งที่จำเป็นเหล่านี้พร้อมอยู่แล้ว
แต่เรื่องอื่นๆ ต่อจากนี้ อาจจะเริ่มแตกต่างกันไปในแต่ละคน
ในเรื่องสุขภาพถ้าเราไม่ใช่คนอ้วน เราจะอยู่ในกลุ่มคนจำนวน 79 คน
ถ้าเราเรียนจบปริญญา เราจะกลายเป็นชนกลุ่มน้อยที่มีเพียง 7 คนเท่านั้น
ถ้าเรากำลังอ่านลงทุนแมนอยู่ แสดงว่าเรากำลังอยู่ในกลุ่ม 30 คนที่สามารถเข้าถึงอินเทอร์เน็ตได้
และประเด็นที่หลายๆ คนสนใจ ก็คงจะเป็นในเรื่องของเงินทอง
ซึ่งพบว่า 48 คนจะอยู่ด้วยค่าใช้จ่ายที่น้อยกว่า 2 ดอลลาร์สหรัฐหรือประมาณ 66 บาทต่อวัน
อ่านมาจนถึงตรงนี้ เราน่าจะเห็นกันแล้วว่า
ในโลกนี้ยังมีคนที่ลำบากกว่าเราอยู่เป็นจำนวนมาก
เมื่อเป็นแบบนี้ จะถือว่าเราโชคร้ายได้อยู่หรือไม่
แล้วเราคิดว่าคนที่โชคร้ายจะกลับมาประสบความสำเร็จได้หรือไม่?
ถ้าเรามาดูเบื้องหลังของผู้ที่เป็นมหาเศรษฐีในขณะนี้
ไม่ว่าจะเป็น Howard Schultz CEO ผู้ก่อตั้งร้านกาแฟชื่อดัง Starbucks
เริ่มทำงานพิเศษขายหนังสือพิมพ์และร้านกาแฟตั้งแต่อายุ 12 ปี เนื่องจากคุณพ่อที่เป็นคนขับรถบรรทุกประสบอุบัติเหตุจนไม่สามารถกลับมาทำงานได้
George Soros พ่อมดการเงินชื่อดังที่เคยโจมตีค่าเงินของประเทศไทยในวิกฤตต้มยำกุ้ง เขาอพยพมาจากประเทศฮังการีเมื่อตอนอายุได้ 17 ปี
Sheldon Adelson เจ้าของคาสิโนที่ใหญ่ที่สุดในโลก Las Vegas Sands เริ่มช่วยครอบครัวหารายได้ด้วยการขายหนังสือพิมพ์ตั้งแต่อายุ 12 ปี
เมื่อเห็นมหาเศรษฐีเหล่านี้แล้ว เราจะมองว่าคนเหล่านี้โชคดีจึงสามารถประสบความสำเร็จหรือไม่
สุดท้ายแล้วคำว่า โชค อาจจะไม่ได้บ่งบอกถึงอะไรเลย
แทนที่เราจะมานั่งโทษโชคชะตาว่าทำไมเราเกิดมาเป็นคนกลุ่มน้อย มีชีวิตไม่เหมือนคนอื่น
จริงๆ แล้วตัวเราเองนี่แหละ ที่เป็นคนกำหนดและเปลี่ยนแปลงชีวิตเราให้ดีขึ้นได้นั่นเอง..
----------------------
ถ้าอยากเป็นผู้กำหนด และแชร์บทความของตนเองให้โลกได้รู้ โหลด Blockdit แอปพลิเคชันลงทุนแมน แชร์เรื่องราวได้แล้ววันนี้ โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-